TITTEL Nytt håp for Grenaderen

INGRESS Den ser fryktelig stusselig ut, den gamle ærverdige restauranten ved Marinen. Bak tjukke blyglassvinduer er det stappende mørkt. Det har det vært i over fire år. Men heldigvis er ting i bevegelse.

TEKST OG FOTO Jan-Are Hansen 

- Vi ønsker at Grenaderen skal gjenoppstå i en eller annen form. Det er et fantastisk sted med mye historie i veggene, sier Rune Langås, avdelingsdirektør i restaureringsavdelingen til Nidaros Domkirkes Restaureringsarbeider (NDR), som eier og forvalter Grenaderen.
Man antar at deler av bygget, som har huset alt fra salmakeri til børseverksted, for å nevne noe, ble reist allerede rundt 1760. 

Fikk bakoversveis
Det var selveste Martin Michaelsen som etablerte restauranten tilbake i 1968, og som drev den fram til 1987. Siden den gang har flere aktører vært involvert. Grenaderen stengte dørene da den siste driveren avsluttet i 2020. 
- Da var bygget i en slik forfatning at det rett og slett ikke var egnet til videre restaurantdrift, sier Langås til Midtpunkt.
I 2021 gjennomførte NDR en mulighetsstudie for å undersøke hvilke tiltak det var behov for.
- Vi fikk litt bakoversveis av det vi fant. Bygningsmassen er selvsagt sterkt preget av slitasje og bruk i over 50 år. I tillegg fant vi at det er gjort en hel rekke mindre gode konstruksjonsmessige grep gjennom årene. Da snakker vi alt fra flyttinger og utvidelser av porter, vinduer og dører, til strukturelle tiltak som blant annet har svekket hele takkonstruksjonen, sier Langås.
Endringene i det konstruktive har imidlertid skjedd over en lengre periode enn bare de siste 50 årene. Forsvaret endret også¨bygningsmassen en rekke ganger før det ble restaurantdrift der i 1968.
- Det er omfattende restaurering som må til, forteller Langås.
- Er det gjort noen kostnadskalkyler rundt en slik restaureringsoppgave?
- Det er for tidlig å si noe eksakt.
- 10-talls millioner kroner?
- Vi er i det nabolaget, sier Langås.

2030, men helst før
NDR samarbeider nå med Riksantikvaren og bevilgende myndighet, Kulturdepartementet, om veien videre for Grenaderen.
- Det er stor interesse for hva som skjer med restauranten. Svært mange trondhjemmere har et forhold til stedet, sier Langås.
Og det er kanskje ikke så rart - Grenaderen startet nemlig Trondheims første faste uteservering på slutten av 60-tallet.
- Er det noen tidsramme for gjenåpning av Grenaderen?
- Vi ønsker at ny drift skal være på plass innen 2030, men aller helst før det. Det er imidlertid mange brikker som skal på plass, legger han til.
Ikke overraskende har en rekke etablerte restauratører i Trondheim allerede knakket på døren til Langås for å forhøre seg om mulighetene for å starte ny drift.
- Det er god interesse for bygget. Med tanke på beliggenhet og historie, så er ikke det så merkelig.
- Noen navn du kan nevne?
- Ikke per i dag, men jeg er optimist til at Grenaderen åpner dørene igjen en gang i løpet av de neste årene, avslutter han. 

BILDETEKSTER

Gren0001-0002: Ønsker gjenåpning, helst så fort som mulig. Rune Langås, avdelingsdirektør i restaureringsavdelingen til Nidaros Domkirkes Restaureringsarbeider (NDR), som eier og forvalter Grenaderen.

Gren0003: Triste greier. Grenaderen stengte dørene da den siste driveren avsluttet i 2020. Siden har det vært mørkt og stille.

Gren0004: Fordums glans. Martin Michaelsen etablerte Grenaderen i 1968, og drev den fram til 1987. (Foto: Klaus Forbregd. Gunnerus - Spesialsamlingen ved NTNU Universitetsbiblioteket).